# เอเชียตะวันออกเฉียงใต้

เอเชียตะวันออกเฉียงใต้| แผนที่ภูมิรัฐศาสตร์ของเอเชียตะวันออกเฉียงใต้ รวมนิวกินีตะวันตก ซึ่งตามภูมิศาสตร์อยู่ในโอเชียเนีย |
| พื้นที่ | 4,545,792 ตารางกิโลเมตร (1,755,140 ตารางไมล์) |
| ประชากร | 675,796,065 (อันดับ 3)  |
| ความหนาแน่น | 135.6 ต่อตารางกิโลเมตร (351 ต่อตารางไมล์) |
| จีดีพี (อำนาจซื้อ) | 9.727 ล้านล้านดอลลาร์ |
| จีดีพี (ราคาตลาด) | 3.317 ล้านล้านดอลลาร์ (อัตราแลกเปลี่ยน) |
| จีดีพีต่อหัว | 5,017 ดอลลาร์ (อัตราแลกเปลี่ยน) |
| เอชดีไอ |  0.723 |
| กลุ่มชาติพันธุ์ | **พื้นเมือง** ออสโตรเอเชียติก, ออสโตรนีเซีย, นิกริโต, โลโล-พม่า และชาวไท **เอเชียตะวันออก** ฮั่น |
| ศาสนา | * อิสลาม (ส่วนใหญ่อยู่ในอินโดนีเซีย, มาเลเซีย และบรูไน)
* พุทธ (ส่วนใหญ่อยู่ในไทย, พม่า, กัมพูชา และลาว; พหุวัฒนธรรมในสิงคโปร์)
* คริสต์ (ส่วนใหญ่อยู่ในฟิลิปปินส์และติมอร์-เลสเต)
* อื่น ๆ: ลัทธิขงจื๊อ, ศาสนาพื้นบ้าน, ฮินดู, ไม่มี, ลัทธิเต๋า
 |
| เดมะนิม | ชาวเอเชียตะวันออกเฉียงใต้ |
| ประเทศ |
11
* บรูไน
* กัมพูชา
* อินโดนีเซีย (ไม่นับนิวกินีตะวันตก)
* ลาว
* มาเลเซีย
* พม่า
* ฟิลิปปินส์
* สิงคโปร์
* ไทย
* ติมอร์-เลสเต
* เวียดนาม
 |
| ดินแดน |  เกาะคริสต์มาส  หมู่เกาะโคโคส (คีลิง)  หมู่เกาะอันดามันและนิโคบาร์ |
| ภาษา |
ภาษาทางการ
* พม่า
* อังกฤษ
* ฟิลิปปินส์
* เขมร
* ลาว
* อินโดนีเซีย
* มลายู
* แมนดาริน
* โปรตุเกส
* ทมิฬ
* เตตุน
* ไทย
* เวียดนาม

ภาษาอื่น ๆ
* **แอโฟรเอชีแอติก**: อาหรับ
* **ออสโตรเอเชียติก**:
	+ มอญ
	+ เขมร
	+ นิโคบาร์
	+ อัสเลียน
* **ออสโตรนีเซียน**:

	+ ตากาล็อก
	+ ภาษาเตตุน
	+ ชวา
	+ ซุนดา
	+ เซบัวโน
	+ มาดูรา
	+ อีโลกาโน
	+ ฮีลีไกโนน
	+ มีนังกาเบา
	+ บาตัก
	+ บีโคล
	+ บันจาร์
	+ บาหลี
	+ วาไร
	+ กาปัมปางัน
	+ ปังกาซีนัน
	+ มัสบาเต
	+ บูกิส
	+ จาม
	+ อาเจะห์
	+ อีบัน
	+ ดูซุน
	+ กาดาซัน
	+ ลุนบาวัง
	+ โมเกิน
* **ครีโอล**:

	+ ชาบากาโน
	+ ตอกปีซิน
	+ กริซตัง
	+ เบอตาวี
	+ อัมบน
* **ดราวิเดียน**:

	+ ทมิฬ
	+ เตลูกู
	+ มลยาฬัม
	+ กันนาดา
* **เกรตอันดามัน**:

	+ อากา-เจรู
* **อินโด-ยูโรเปียน**:

	+ เบงกอล
	+ อังกฤษ
	+ ฝรั่งเศส
	+ เปอร์เซีย
	+ โปรตุเกส
	+ สเปน
	+ ฮินดี
	+ ดัตช์
	+ สิงหล
	+ โรฮีนจา
	+ อุรดู
* **เอิงเกอ**:

	+ เอิงเกอ
	+ จาราวา
	+ เซนทิเนล ?
* **ขร้า-ไท**:

	+ ไทย
	+ ลาว
	+ ไทใหญ่
* **จีน-ทิเบต**:

	+ พม่า
	+ ยะไข่
	+ กะเหรี่ยง
	+ แมนดาริน
	+ กวางตุ้ง
	+ หมิ่น
	+ ฮมาร์
	+ มีโซ
	+ โซ
	+ ทาโด
	+ มณีปุระ
* ภาษาในทวีปเอเชีย — ภาษาทั้งหมดของทวีปเอเชีย
 |
| เขตเวลา | 5 โซนเวลา* + **UTC+5:30**: หมู่เกาะอันดามันและนิโคบาร์
	+ **UTC+6:30**: หมู่เกาะโคคอส • พม่า
	+ **UTC+7:00**: กัมพูชา • เกาะคริสต์มาส • อินโดนีเซีย • ลาว • ไทย • เวียดนาม
	+ **UTC+8:00**: บรูไน • อินโดนีเซีย • มาเลเซีย • ฟิลิปปินส์ • สิงคโปร์
	+ **UTC+9:00**: ติมอร์ตะวันออก • อินโดนีเซีย
 |
| โดเมนระดับบนสุด | .bn, .id, .kh, .la, .mm, .my, .ph, .sg, .th, .tl, .vn |
| รหัสโทรศัพท์ | โซน 6, 8 และ 9 |
| เมืองใหญ่ |
รายการ
* บันดุง
* กรุงเทพมหานคร
* นครเซบู
* ฮานอย
* นครโฮจิมินห์
* จาการ์ตา
* มะนิลา
* สิงคโปร์
* ซูราบายา
* ย่างกุ้ง
 |
| รหัส UN M49 | `035` – เอเชียตะวันออกเฉียงใต้ `142` – เอเชีย `001` – โลก |

**เอเชียตะวันออกเฉียงใต้** (อังกฤษ: Southeast Asia) **อุษาคเนย์** หรือ **เอเชียอาคเนย์** เป็นภูมิภาคทางตะวันออกเฉียงใต้ของทวีปเอเชีย ประกอบด้วยดินแดนที่อยู่ทางตอนใต้ของประเทศจีน ทิศตะวันออกของอนุทวีปอินเดีย และทิศตะวันตกเฉียงเหนือของออสเตรเลีย ซึ่งเป็นส่วนหนึ่งของโอเชียเนีย เอเชียตะวันออกเฉียงใต้มีอาณาเขตติดต่อทางทิศเหนือกับเอเชียตะวันออก ทิศตะวันตกกับเอเชียใต้และอ่าวเบงกอล ทิศตะวันออกกับโอเชียเนียและมหาสมุทรแปซิฟิก และทิศใต้กับทวีปออสเตรเลียและมหาสมุทรอินเดีย นอกเหนือจากบริติชอินเดียนโอเชียนเทร์ริทอรีและหมู่เกาะปะการัง 2 ใน 26 แห่งของมัลดีฟส์ในเอเชียใต้แล้ว หมู่เกาะในเอเชียตะวันออกเฉียงใต้ (Maritime Southeast Asia) เป็นเพียงอนุภูมิภาคอื่นของเอเชียที่ตั้งอยู่ภายในซีกโลกใต้บางส่วน ส่วนเอเชียตะวันออกเฉียงใต้ภาคพื้นทวีปตั้งอยู่ในซีกโลกเหนือทั้งหมด โดยมีประเทศติมอร์-เลสเตและพื้นที่ตอนใต้ของประเทศอินโดนีเซียเป็นส่วนของเอเชียตะวันออกเฉียงใต้ที่อยู่ใต้เส้นศูนย์สูตร

ภูมิภาคนี้ตั้งอยู่ใกล้จุดบรรจบของแผ่นเปลือกโลก ทำให้มีกิจกรรมทั้งทางแผ่นดินไหวและภูเขาไฟที่รุนแรง แผ่นซุนดาเป็นแผ่นเปลือกโลกหลักของภูมิภาค ซึ่งครอบคลุมเกือบทุกประเทศในเอเชียตะวันออกเฉียงใต้ ยกเว้นประเทศพม่า ภาคเหนือของประเทศไทย ภาคเหนือของประเทศลาว ภาคเหนือของประเทศเวียดนาม และตอนเหนือของเกาะลูซอนในประเทศฟิลิปปินส์ เทือกเขาในเมียนมา ไทย คาบสมุทรมลายู และเกาะต่าง ๆ ในอินโดนีเซีย เช่น เกาะสุมาตรา เกาะชวา เกาะบาหลี หมู่เกาะซุนดาน้อย และเกาะติมอร์ เป็นส่วนหนึ่งของระบบเทือกเขาอัลไพด์ ขณะที่หมู่เกาะของฟิลิปปินส์ อินโดนีเซีย และติมอร์-เลสเต เป็นส่วนหนึ่งของวงแหวนแห่งไฟในแปซิฟิก แนวแผ่นดินไหวทั้งสองมาบรรจบกันในอินโดนีเซีย ทำให้ภูมิภาคนี้เกิดแผ่นดินไหวและภูเขาไฟระเบิดบ่อยครั้ง โดยเฉพาะในฟิลิปปินส์และอินโดนีเซีย

ภูมิภาคนี้ครอบคลุมพื้นที่ประมาณ 4,500,000 ตารางกิโลเมตร ซึ่งคิดเป็นร้อยละ 8 ของยูเรเชีย และร้อยละ 3 ของพื้นที่บนโลกทั้งหมด มีประชากรรวมมากกว่า 675 ล้านคน (ประมาณร้อยละ 8.5 ของประชากรโลก) เป็นภูมิภาคที่มีประชากรมากเป็นอันดับสามในเอเชียรองจากเอเชียใต้และเอเชียตะวันออก ภูมิภาคนี้มีความหลากหลายทางวัฒนธรรมและชาติพันธุ์ โดยมีภาษาพูดหลายร้อยภาษาจากกลุ่มชาติพันธุ์ต่าง ๆ ทั้ง 11 ประเทศในภูมิภาคเป็นสมาชิกของสมาคมประชาชาติแห่งเอเชียตะวันออกเฉียงใต้ (ASEAN) ซึ่งเป็นองค์การระดับภูมิภาคที่จัดตั้งขึ้นเพื่อการบูรณาการทางเศรษฐกิจ การเมือง การทหาร การศึกษา และวัฒนธรรมระหว่างสมาชิก

เอเชียตะวันออกเฉียงใต้เป็นหนึ่งในภูมิภาคที่มีความหลากหลายทางวัฒนธรรมมากที่สุดในโลก ในประวัติศาสตร์ ภูมิภาคนี้ได้รับอิทธิพลอย่างมากจากวัฒนธรรมอินเดีย จีน มุสลิม และเจ้าอาณานิคมตะวันตก ซึ่งกลายเป็นส่วนประกอบหลักของสถาบันทางวัฒนธรรมและการเมือง ประเทศส่วนใหญ่ในเอเชียตะวันออกเฉียงใต้เคยถูกยึดครองเป็นอาณานิคมโดยมหาอำนาจยุโรป ซึ่งเข้ามาแสวงหาทรัพยากรธรรมชาติและแรงงาน หลายประเทศยังถูกยึดครองชั่วคราวโดยจักรวรรดิญี่ปุ่นในช่วงสงครามโลกครั้งที่สอง หลังจากสงครามสิ้นสุดลง ภูมิภาคส่วนใหญ่ได้เข้าสู่กระบวนการปลดปล่อยอาณานิคม ปัจจุบันเอเชียตะวันออกเฉียงใต้ส่วนใหญ่ปกครองโดยรัฐอิสระ

## เขตรัฐกิจ

เปรียบเทียบอนุภูมิภาคของทวีปเอเชีย:
  เอเชียเหนือ
  เอเชียกลาง
  เอเชียตะวันตกเฉียงใต้
  เอเชียใต้
  เอเชียตะวันออก
  เอเชียตะวันออกเฉียงใต้
### ประเทศ

| ประเทศ | พื้นที่ (กม.2) | ประชากร (2021)  | ความหนาแน่น (/กม.2) | จีดีพี (ทั้งหมด), ดอลลาร์สหรัฐ (2019) | จีดีพี (ต่อหัว) ดอลลาร์สหรัฐ (2019) | HDI (2021 report) | เมืองหลวง |
| --- | --- | --- | --- | --- | --- | --- | --- |
|  บรูไน | 5,765 | 445,373 | 78 | 14,310,000,000 | 86,480 | 0.829 | บันดาร์เซอรีเบอกาวัน |
|  กัมพูชา | 181,035 | 16,589,023 | 85 | 24,733,000,000 | 4,322 | 0.593 | พนมเปญ |
|  ติมอร์-เลสเต | 14,874 | 1,320,942 | 75 | 2,962,000,000 | 6,077 | 0.607 | ดิลี |
|  อินโดนีเซีย | 1,904,569 | 273,753,191 | 132 | 1,177,568,000,000 | 13,969 | 0.705 | นูซันตารา |
|  ลาว | 236,800 | 7,425,057 | 30 | 17,216,000,000 | 8,571 | 0.607 | เวียงจันทน์ |
|  มาเลเซีย | 329,847 | 33,573,874 | 91 | 422,591,000,000 | 32,502 | 0.803 | กัวลาลัมเปอร์\* |
|  พม่า | 676,000 | 53,798,084 | 78 | 92,775,000,000 | 7,387 | 0.585 | เนปยีดอ |
|  ฟิลิปปินส์ | 343,448 | 113,880,328 | 294 | 435,905,000,000 | 9,538 | 0.699 | มะนิลา |
|  สิงคโปร์ | 724 | 5,941,060 | 7,671 | 334,713,000,000 | 102,027 | 0.939 | สิงคโปร์ |
|  ไทย | 513,120 | 71,601,103 | 127 | 436,467,000,000 | 20,268 | 0.800 | กรุงเทพมหานคร |
|  เวียดนาม | 331,210 | 97,468,029 | 279 | 254,324,000,000 | 8,060 | 0.703 | ฮานอย |

\* ฝ่ายบริหารของรัฐบาลมาเลเซียอยู่ที่เมืองปูตราจายา

## ประวัติศาสตร์

### การแบ่งยุคสมัยทางประวัติศาสตร์

มิลตัน ออสบอร์น (Milton Osborne) นักประวัติศาสตร์เอเชียตะวันออกเฉียงใต้ชาวออสเตรเลียแบ่งยุคสมัยไว้อย่างหลวม ๆ ดังนี้

* สมัยคลาสสิค
* สมัยจารีต
* สมัยอาณานิคม
* สมัยใหม่

## ภูมิศาสตร์

ภูเขาไฟมายอน ในประเทศฟิลิปปินส์
อินโดนีเซียเป็นประเทศที่ใหญ่ที่สุดในเอเชียตะวันออกเฉียงใต้ และยังเป็นหมู่เกาะที่ใหญ่ที่สุดในโลกในแง่ขนาด (ตามข้อมูลจาก CIA World Factbook) ในทางธรณีวิทยา หมู่เกาะอินโดนีเซียเป็นหนึ่งในบริเวณที่มีภูเขาไฟมีพลังมากที่สุดในโลก ผืนดินที่ยกตัวขึ้นในบริเวณนี้ทำให้เกิดภูเขาที่สวยงามหลายแห่ง โดยมีจุดสูงสุดคือยอดเขาปุนจักจายาที่จังหวัดปาปัวในอินโดนีเซีย ความสูง 5,030 เมตร (16,024 ฟุต) บนเกาะนิวกินี ภูเขาที่สูงที่สุดในเอเชียตะวันออกเฉียงใต้คือยอดเขาคากาโบราซี โดยมีความสูง 5,967 เมตร (19,577 ฟุต) ตั้งอยู่ทางตอนเหนือของพม่า และเป็นส่วนหนึ่งของเทือกเขาหิมาลัยเช่นเดียวกันกับยอดเขาเอเวอเรสต์

ทะเลจีนใต้ เป็นแหล่งน้ำสำคัญในเอเชียตะวันออกเฉียงใต้ ประเทศฟิลิปปินส์ เวียดนาม มาเลเซีย บรูไน อินโดนีเซีย และสิงคโปร์ ต่างมีแม่น้ำสายสำคัญที่ไหลลงสู่ทะเลจีนใต้

ภูเขาไฟมีพลังอย่างภูเขาไฟมายอน ครองสถิติเป็นภูเขาไฟรูปทรงกรวยที่สมบูรณ์แบบที่สุดในโลก ซึ่งเกิดการปะทุอย่างต่อเนื่องจากในอดีต

### ทำเลที่ตั้งและอาณาเขต

ภูมิภาคเอเชียตะวันออกเฉียงใต้ตั้งอยู่ทางซีกโลกตะวันออกและทางตะวันออกเฉียงใต้ของทวีปเอเชีย โดยทิศเหนือติดกับประเทศจีน ทิศตะวันออกติดมหาสมุทรแปซิฟิก ทิศใต้ติดมหาสมุทรอินเดีย และทิศตะวันตกติดประเทศอินเดียและบังคลาเทศ โดยตั้งอยู่ระหว่างละติจูดที่ 10 องศาใต้ถึงละติจูดที่ 28 องศาเหนือ และระหว่างลองจิจูดที่ 92 องศาตะวันออกถึง 141 องศาตะวันตก ภูมิภาคเอเชียตะวันออกเฉียงใต้มีพื้นที่แบ่งออกเป็น 2 ส่วนโดยแบ่งตามภูมิศาสตร์คือ ส่วนที่เป็นภาคพื้นทวีป และส่วนที่เป็นหมู่เกาะ

ส่วนที่เป็นภาคพื้นทวีปเป็นพื้นแผ่นดินใหญ่อยู่ทางทิศตะวันออกเฉียงใต้ของทวีปเอเชีย และอยู่ทางทิศตะวันตกเฉียงเหนือของภูมิภาคตะวันออกเฉียงใต้ ประกอบด้วยประเทศไทย พม่า ลาว เวียดนาม กัมพูชา บางส่วนของประเทศมาเลเซีย ส่วนที่เป็นหมู่เกาะ ได้แก่ ประเทศฟิลิปปินส์ อินโดนีเซีย บรูไน สิงคโปร์ บางส่วนของประเทศมาเลเซีย และติมอร์-เลสเต

ลักษณะทางภูมิศาสตร์ที่แบ่งมหาสมุทรอินเดียและมหาสมุทรแปซิฟิกออกจากกัน มีช่องแคบ 4 แห่ง ได้แก่ ช่องแคบมะละกา ช่องแคบซุนดา ช่องแคบลอมบอก และช่องแคบมากัสซาร์ เอเชียตะวันออกเฉียงใต้ยังเปรียบเสมือนสะพานเชื่อมระหว่างทวีปเอเชีย และทวีปออสเตรเลีย

### ภูมิประเทศ

ลักษณะภูมิประเทศของเอเชียตะวันออกเฉียงใต้แบ่งได้ดังนี้

* **บริเวณทิวเขาและที่ราบลาดเนินตะกอนเชิงเขา** ทิวเขาภายในแผ่นดินใหญ่วางตัวในแนวเหนือ-ใต้ แผ่กระจายออกมาจากชุมเขายูนนาน โดยมี 3 แนว ได้แก่ แนวทิศตะวันตก คือ เทือกเขายะไข่ในพม่าต่อเนื่องไปในทะเลอันดามัน เป็นภูเขาหินใหม่จึงมีแผ่นดินไหวเกิดขึ้นบ่อยครั้ง แนวกลางเป็นทิวเขาด้านทิศตะวันออกของพม่าต่อเนื่องลงไปถึงภาคเหนือของไทยจนถึงภาคใต้ แนวทิศตะวันออก คือ ทิวเขาในลาวและเวียดนาม ทิวเขาตามแนวกลางและตะวันออกเป็นภูเขายุคหินกลางจึงไม่มีปรากฏการณ์อันเนื่องมาจากการเปลี่ยนแปลงที่รุนแรงเหมือนแนวทิศตะวันตก
* **บริเวณที่ราบลุ่มแม่น้ำ** พบอยู่สองฝั่งของแม่น้ำสายต่าง ๆ ที่ราบสำคัญได้แก่ ที่ราบลุ่มแม่น้ำอิรวดีในพม่า ที่ราบลุ่มแม่น้ำเจ้าพระยาในไทย ที่ราบลุ่มแม่น้ำแดงของเวียดนาม ที่ราบลุ่มแม่น้ำโขงในประเทศกัมพูชาและเวียดนาม ส่วนที่ราบดินดอนสามเหลี่ยมปากแม่น้ำที่สำคัญ เช่น ดินดอนสามเหลี่ยมปากแม่น้ำโขง แม่น้ำเจ้าพระยาและแม่น้ำอิรวดี เป็นต้น
* **ที่ราบชายฝั่งทะเล** ได้แก่ บริเวณที่เป็นหาดทรายที่เกิดจากการทับถมของทรายจากการกระทำของคลื่นในทะเล บริเวณที่เป็นดินเลนซึ่งมักจะพบป่าไม้ เช่น ป่าโกงกาง ป่าจาก เป็นต้น พบได้ทั่วไปในทุกประเทศของภูมิภาค ยกเว้นประเทศลาวซึ่งเป็นประเทศเดียวในภูมิภาคที่ไม่มีที่ราบชายฝั่งทะเล เพราะไม่มีอาณาเขตติดต่อกับทะเล)
* **หมู่เกาะ** ส่วนใหญ่เป็นเกาะที่เกิดจากภูเขาไฟ ทั้งที่ยังมีพลังและที่ดับสนิทแล้ว ต่อเนื่องมาจากทิศตะวันตกในแผ่นดินประเทศพม่า ลงไปเป็นหมู่เกาะอันดามัน นิโคบาร์ สุมาตรา ชวา ในอินโดนีเซีย และหมู่เกาะในฟิลิปปินส์ ภูมิภาคเอเชียตะวันออกเฉียงใต้ประกอบด้วยเกาะขนาดใหญ่และขนาดเล็กมากมาย ประเทศที่มีเกาะจำนวนมาก ได้แก่ อินโดนีเซีย ซึ่งมีเกาะมากกว่า 17,000 เกาะ ประเทศฟิลิปปินส์มีเกาะประมาณ 7,000 เกาะ เนื่องจากดินในเขตภูเขาไฟจะมีความอุดมสมบูรณ์ จึงทำให้แถบนี้มีประชากรอาศัยอยู่เป็นจำนวนมาก แม้จะต้องเสี่ยงต่อการปะทุของภูเขาไฟและแผ่นดินไหว

### ภูมิอากาศ

ภูมิอากาศของเอเชียตะวันออกเฉียงใต้
ภูมิภาคเอเชียตะวันออกเฉียงใต้ มีลักษณะภูมิอากาศแบบร้อนชื้นหรือเขตร้อน ซึ่งแบ่งออกได้เป็นสองลักษณะ คือ มีสภาพภูมิอากาศชุ่มชื้นในฤดูฝนและแห้งแล้งในฤดูแล้งอย่างชัดเจน และอีกลักษณะหนึ่ง คือ มีฝนตกชุ่มชื้นเกือบตลอดทั้งปี เนื่องจากภูมิภาคนี้ตั้งอยู่ในบริเวณเส้นศูนย์สูตร ดังนั้นจึงมีอุณหภูมิเฉลี่ยรายวันหรือรายเดือนสูงสม่ำเสมอตลอดทั้งปี

ลักษณะภูมิอากาศที่สลับระหว่างความชุ่มชื้นในฤดูฝน และความแห้งแล้งในฤดูแล้งอย่างชัดเจน จะพบได้ในบริเวณประเทศส่วนต่อกับแผ่นดินใหญ่ของทวีปเอเชีย ได้แก่ พม่า ไทย ลาว เวียดนาม และกัมพูชา ที่อยู่เหนือละติจูด 10 องศาเหนือขึ้นไป ในฤดูฝนจะได้รับอิทธิพลของลมมรสุมตะวันตกเฉียงใต้ รวมทั้งพายุที่พัดมาจากทิศตะวันออก ทำให้มีฝนตกชุกในระหว่างเดือนพฤษภาคมถึงตุลาคม ส่วนในช่วงระหว่างเดือนพฤศจิกายนถึงเมษายนจะมีลมมรสุมตะวันออกเฉียงเหนือจากประเทศจีนพัดพาเอาความแห้งแล้งเข้ามาสู่พื้นที่ ทำให้เห็นความแตกต่างของทั้งสองฤดู ในบางปีอาจมีพายุหมุนพัดเข้าสู่แผ่นดินใหญ่ทำให้มีฝนตกหนักอย่างต่อเนื่อง บริเวณที่ได้รับผลกระทบจากพายุก่อน เช่น ฟิลิปปินส์ เวียดนาม และลาว จะได้รับผลกระทบมาก ทำให้เกิดภัยน้ำท่วมและแผ่นดินถล่ม

สำหรับประเทศที่เป็นหมู่เกาะจำนวนมาก ได้แก่ อินโดนีเซีย และฟิลิปปินส์นั้น จะได้รับอิทธิพลจากลมทะเลและพายุแบบต่าง ๆ เกือบตลอดทั้งปี จึงทำให้มีฝนตกชุก ยกเว้นบางบริเวณที่อาจจะมีอากาศแห้งแล้งได้บ้างเป็นระยะเวลาสั้น เช่น ทางตะวันออกของเกาะชวา ประเทศอินโดนีเซีย สำหรับประเทศฟิลิปปินส์พายุไต้ฝุ่นซึ่งมีทั้งความเร็วลมสูงและปริมาณน้ำฝนมาก พัดผ่านประเทศเป็นจำนวนมากกว่า 10 ลูกต่อปี ทำให้ประเทศได้รับผลกระทบที่รุนแรงเป็นประจำ

### สิ่งแวดล้อม

มังกรโกโมโดในอุทยานแห่งชาติโกโมโด
ภูมิภาคเอเชียตะวันออกเฉียงใต้ มีลักษณะภูมิอากาศแบบอบอุ่น, ร้อนชื้น และได้รับอิทธิพลจากลมมรสุม สัตว์ที่มีถิ่นอาศัยอยู่ในเอเชียตะวันออกเฉียงใต้ค่อนข้างมีความหลากหลาย, บนเกาะบอร์เนียวและเกาะสุมาตราจะมีอุรังอุตัง, ช้างเอเชีย, สมเสร็จมลายู, กระซู่ และเสือลายเมฆบอร์เนียวก็สามารถพบได้เช่นกัน หกสปีชีส์ย่อยของหมีขอมีถิ่นอาศัยอยู่ในบริเวณนี้ อย่างไรก็ตามมันเป็นสัตว์ที่เสี่ยงต่อการสูญพันธุ์ที่เกาะปาลาวัน

เสือสามชนิดที่มีสปีชีส์ย่อยแตกต่างกันสามารถพบได้บนเกาะสุมาตรา (เสือโคร่งสุมาตรา), ในมาเลเซียตะวันออก (เสือโคร่งมลายู), และในอินโดจีน (เสือโคร่งอินโดจีน), โดยทั้งหมดถูกจัดอยู่ในกลุ่มที่ถูกคุกคาม

มังกรโกโมโดเป็นสัตว์ที่มีขนาดใหญ่ที่สุดในสปีชีส์กิ้งก่า และอาศัยอยู่บนเกาะโกโมโด, เกาะรินจา, เกาะโฟลเร็ซ, และ Gili Motang ในอินโดนีเซีย

อินทรีฟิลิปปินส์
อินทรีฟิลิปปินส์เป็นนกประจำชาติของฟิลิปปินส์ ซึ่งนักวิทยาศาสตร์กล่าวว่าเป็นเหยี่ยวที่มีขนาดใหญ่ที่สุดในโลก และมีเฉพาะในป่าที่ฟิลิปปินส์เท่านั้น

ควายป่า และควายแคระบนเกาะที่แตกต่างกันพบได้เฉพาะที่เอเชียตะวันออกเฉียงใต้เท่านั้น ในทุกวันนี้ควายสามารถพบได้ทั่วไปในภูมิภาค แต่ชนิดอื่นนั้นถูกคุกคามและหายาก

กระจง สัตว์คล้ายกวางที่มีขนาดไล่เลี่ยกับแมวหรือสุนัขพันธุ์เล็กสามารถพบได้บนเกาะสุมาตรา, เกาะบอร์เนียว และเกาะปาลาวัน (ฟิลิปปินส์) ขณะที่กระทิงที่มีขนาดใหญ่กว่าควายป่าสามารถพบได้ที่อินโดจีนเป็นส่วนใหญ่

สัตว์ปีกอย่างนกยูงและนกแซงแซวอาศัยอยู่บริเวณฝั่งตะวันออกอย่างอินโดนีเซีย ขณะที่หมูที่มีอวัยวะคล้ายงาสี่งาอย่างบาบิรูซ่าก็สามารถพบได้ที่อินโดนีเซียเช่นกัน ส่วนนกเงือกมักถูกส่งไปยังจีนเพราะมีจะงอยปากที่มีมูลค่าสูงเช่นเดียวกับนอของแรด ซึ่งถูกส่งไปจีนเช่นเดียวกัน

บริเวณแนวปะการังน้ำตื้นในเอเชียตะวันออกเฉียงใต้ถือได้ว่าเป็นบริเวณที่มีระบบนิเวศทางทะเลหลากหลายและสมบูรณ์ที่สุดในโลก โดยเต็มไปด้วยปะการัง, ปลา, หอย และพวกหมึก ตามที่องค์กรอนุรักษ์สิ่งแวดล้อมนานาชาติได้ทำการสำรวจทะเลบริเวณราชาอัมพัตแล้วพบว่ามีความหลากหลายที่สุดในโลก และมากกว่าบริเวณอื่นอย่างสามเหลี่ยมปะการังของอินโดนีเซีย, ฟิลิปปินส์ และปาปัวนิวกินี โดยบริเวณสามเหลี่ยมปะการังนี้ถือได้ว่าเป็นหัวใจของแนวปะการังทั่วโลกเลยทีเดียว ทำให้ราชาอัมพุตเป็นบริเวณที่มีแนวปะการังมากที่สุดแห่งหนึ่งของโลก ขณะที่ปลาที่มีขนาดใหญ่ที่สุดในโลกอย่างปลาฉลามวาฬและ 6 สปีชีย์ของเต่าทะเลสามารถพบได้ในทะเลจีนใต้ และดินแดนในมหาสมุทรแปซิฟิกของฟิลิปปินส์

พืชในภูมิภาคนี้เป็นแบบพืชเขตร้อน ในบางประเทศที่มีภูเขาสูงพอสามารถพบพรรณไม้ต่าง ๆ ที่สมบูรณ์ ซึ่งพื้นที่ป่าหนาทึบในเขตร้อนซึ่งมีฝนตกมากเหล่านี้กำลังเผชิญกับปัญหาการตัดไม้ทำลายป่า โดยเฉพาะบนเกาะบอร์เนียว

ขณะที่เอเชียตะวันออกเฉียงใต้อุดมไปด้วยพรรณไม้และสัตว์ท้องถิ่นก็ต้องเผชิญกับปัญหาการทำลายป่าอย่างรุนแรง เป็นเหตุให้ที่อยู่อาศัยของสัตว์ถูกทำลายจนใกล้สูญพันธุ์เช่นอุรังอุตังและเสือโคร่งสุมาตรา คาดกันว่าสัตว์และพรรณไม้ในเอเชียตะวันออกเฉียงใต้มากกว่า 40% มีจำนวนลดลงในศตวรรษที่ 21 ในขณะเดียวกันเมฆหมอกเป็นสิ่งที่เกิดขึ้นเป็นประจำ โดยมีความรุนแรงมากที่สุดในปี 1997 และ 2006 ซึ่งทั้งสองครั้งมีหลายประเทศได้รับผลกระทบจากหมอกที่หนาทึบที่ส่วนใหญ่เกิดจากการเผาป่าในอินโดนีเซีย จนกระทั่งมีหลายประเทศร่วมลงนามในความตกลงอาเซียนว่าด้วยมลพิษจากหมอกควันข้ามแดน โดยมีวัตถุประสงค์ในการลดมลหมอกพิษในเอเชียตะวันออกเฉียงใต้

## เศรษฐกิจ

## ประชากร

แผนภูมิแสดงสัดส่วนของประชากรในเอเชียตะวันออกเฉียงใต้
เอเชียตะวันออกเฉียงใต้มีพื้นที่ประมาณ 4,000,000 ตารางกิโลเมตร (1.6 ล้านตารางไมล์) มีประชากรมากกว่า 628 ล้านคนในปี พ.ศ. 2558 โดยกว่าหนึ่งในห้า (125 ล้านคน) อยู่บนเกาะชวาของอินโดนีเซีย ซึ่งเป็นเกาะขนาดใหญ่ที่มีความหนาแน่นที่สุดในโลก ด้วยความที่ประเทศอินโดนีเซียมีประชากรถึง 230 ล้านคน ทำให้เป็นประเทศที่มีประชากรหนาแน่นมากเป็นอันดับ 4 ของโลก เอเชียตะวันออกเฉียงใต้มีความหลากหลายทางเชื้อชาติและศาสนาที่จะแตกต่างไปในแต่ละประเทศ มีชาวจีนโพ้นทะเล 30 ล้านคน อาศัยอยู่ในภูมิภาคนี้ โดยที่เด่นชัดที่สุดคือที่เกาะคริสต์มาส, มาเลเซีย, ฟิลิปปินส์, สิงคโปร์, อินโดนีเซีย และไทย รวมถึงชาวฮั้วในเวียดนาม

### กลุ่มชาติพันธุ์

เด็กหญิงชาวอาติ
ในช่วงหลังชาวชวาเป็นกลุ่มชาติพันธุ์ที่มีจำนวนประชากรมากที่สุดในเอเชียตะวันออกเฉียงใต้ด้วยจำนวนที่มากกว่า 86 ล้านคน โดยส่วนใหญ่จะอาศัยอยู่บนเกาะชวา ส่วนที่พม่าจะมีชาวพม่าอาศัยอยู่มากกว่าสองในสามของประชากรทั้งหมด ขณะที่ชาวไทยและเวียดนามก็จะมีจำนวนราวสี่ในห้าของประเทศเหล่านั้น อินโดนีเซียนั้นถูกปกครองโดยชาวชวาและชาวซุนดา ขณะที่มาเลเซียจะมีชาวมลายูและชาวจีนในสัดส่วนที่ไล่เลี่ยกัน ส่วนกลุ่มชาติพันธุ์ที่สำคัญในฟิลิปปินส์ได้แก่ ชาวตากาล็อก, ชาวซีบัวโน, ชาวอีโลกาโน, และชาวฮิลิกายนอน

### ศาสนา

ชาวไทยพุทธในจังหวัดเชียงใหม่
ศาสนาอิสลามเป็นศาสนาที่มีผู้นับถือมากที่สุดในเอเชียตะวันออกเฉียงใต้ด้วยจำนวนประมาณที่มากถึง 240 ล้านคน ซึ่งคิดเป็น 40% ของประชากรทั้งหมด โดยส่วนมากจะอยู่ที่บรูไน, อินโดนีเซีย และมาเลเซีย เอเชียตะวันออกเฉียงใต้เป็นภูมิภาคที่มีความหลากหลายทางศาสนา โดยศาสนาพุทธมีผู้นับถือเป็นจำนวนมากในไทย, กัมพูชา, ลาว, พม่า, เวียดนาม และสิงคโปร์ ลัทธิบูชาบรรพบุรุษและลัทธิขงจื๊อก็มีผู้นับถือมากในเวียดนามและสิงคโปร์ ส่วนศาสนาคริสต์ก็เป็นที่นิยมในฟิลิปปินส์, ภาคตะวันออกของอินโดนีเซีย, มาเลเซียตะวันออก และติมอร์-เลสเต โดยฟิลิปปินส์เป็นประเทศที่มีผู้นับถือนิกายโรมันคาทอลิกมากที่สุดในเอเชีย ส่วนติมอร์-เลสเตก็นับถือนิกายโรมันคาทอลิกเช่นกัน เนื่องจากเคยตกเป็นอาณานิคมของโปรตุเกสมาก่อน

ศาสนาเป็นสิ่งที่หลากหลายในเอเชียตะวันออกเฉียงใต้ และไม่มีประเทศใดเลยที่มีผู้นับถือศาสนาเดียวกันทั้งหมด โดยประเทศที่มีชาวมุสลิมมากที่สุดในโลกอย่างอินโดนีเซียก็สามารถพบชาวฮินดูได้มากมายที่บาหลี โดยชาวฮินดูนั้นกระจายอยู่ทั่วภูมิภาคทั้งในสิงคโปร์, มาเลเซีย และประเทศอื่น ครุฑที่ว่ากันว่าเป็นพญาแห่งนก และเป็นพาหนะของพระนารายณ์ก็เป็นสัญลักษณ์ประจำชาติของทั้งไทยและอินโดนีเซีย, ในฟิลิปปินส์สามารถพบรูปหล่อครุฑได้ที่ปาลาวัน, รูปหล่อเทพเจ้าฮินดูองค์อื่นก็สามารถพบได้ที่มินดาเนา สำหรับชาวฮินดูในบาหลีนั้นค่อนข้างแตกต่างจากชาวฮินดูแห่งอื่น โดยมีวัฒนธรรมในแบบของตนเองและมีความเชื่อเรื่องวิญญาณ ส่วนชาวคริสต์นั้นสามารถพบได้ทั่วไปในเอเชียตะวันออกเฉียงใต้ โดยส่วนมากจะอยู่ที่ติมอร์-เลสเตและฟิลิปปินส์ ซึ่งเป็นชาติที่มีชาวคริสต์มากที่สุดในเอเชีย นอกจากนี้ยังมีชนเผ่าโบราณที่รัฐซาราวักในมาเลเซียตะวันออก และปาปัวที่ภาคตะวันออกของอินโดนีเซีย ในพม่ามีการบูชาพระอินทร์ในแบบที่เรียกว่า *นัต* ส่วนที่เวียดนามนั้นส่วนใหญ่จะเป็นศาสนาพุทธนิกายมหายาน ซึ่งเชื่อเรื่องวิญญาณ ยกเว้นเรื่องการบูชาความตาย

| ประเทศ | ศาสนา |
| --- | --- |
|  บรูไน | อิสลาม (67%), พุทธ, คริสต์, อื่น ๆ |
|  พม่า | พุทธ (89%), อิสลาม, คริสต์, พราหมณ์-ฮินดู, ความเชื่อเรื่องวิญญาณ, อื่น ๆ |
|  กัมพูชา | พุทธ (97%), อิสลาม, คริสต์, ความเชื่อเรื่องวิญญาณ, อื่น ๆ |
|  ติมอร์-เลสเต | คริสต์นิกายโรมันคาทอลิก (97%), อิสลาม, คริสต์นิกายโปรเตสแตนต์, พุทธ, พราหมณ์-ฮินดู |
|  อินโดนีเซีย | อิสลาม (87.18%), คริสต์นิกายโปรเตสแตนต์, คริสต์นิกายโรมันคาทอลิก, พราหมณ์-ฮินดู, พุทธ, ลัทธิขงจื๊อ, อื่น ๆ |
|  ลาว | พุทธ (67%), ความเชื่อเรื่องวิญญาณ, คริสต์, อื่น ๆ |
|  มาเลเซีย | อิสลาม (60.4%), พุทธ, คริสต์, พราหมณ์-ฮินดู, ความเชื่อเรื่องวิญญาณ |
|  ฟิลิปปินส์ | คริสต์นิกายโรมันคาทอลิก (80%), อิสลาม (11%), Iglesia ni Cristo (3%), พุทธ (2%), ความเชื่อเรื่องวิญญาณ (1.25%), อื่น ๆ (0.35%) |
|  สิงคโปร์ | พุทธ, คริสต์, อิสลาม, ลัทธิเต๋า, พราหมณ์-ฮินดู, อื่น ๆ |
|  ไทย | พุทธนิกายเถรวาท (93.83%), อิสลาม (4.56%), คริสต์ (0.8%), พราหมณ์-ฮินดู (0.011%), อื่น ๆ (0.079%) |
|  เวียดนาม | พื้นเมือง (45.3%), พุทธ (16.4%), คริสต์ (8.2%), อื่น ๆ (0.4%), ไม่จำกัดศาสนา |

### ภาษา

ภาษาในเอเชียตะวันออกเฉียงใต้นั้นแตกต่างกันไปตามอิทธิพลของสิ่งต่าง ๆ ได้แก่ การค้า, การย้ายถิ่นฐาน, และการเคยตกเป็นอาณานิคมในอดีต

การใช้ภาษาในแต่ละประเทศ มีดังนี้: (ภาษาทางการจะถูกจัดเป็น **ตัวหนา**)

| ประเทศ | ภาษา |
| --- | --- |
|  บรูไน | **มลายู**, อังกฤษ, จีน, ภาษาชนพื้นเมืองบอร์เนียว |
|  พม่า | **พม่า**, ไทใหญ่, กะเหรี่ยง, ยะไข่, กะชีน, ชีน, มอญ, และภาษาพื้นเมืองอื่น ๆ |
|  กัมพูชา | **เขมร**, ไทย, อังกฤษ, ฝรั่งเศส, เวียดนาม, จาม, จีน, และอื่น ๆ  |
|  ติมอร์-เลสเต | **เตตุน**, **โปรตุเกส**, อินโด, อังกฤษ, Mambae, Makasae, Tukudede, Bunak, Galoli, Kemak, Fataluku, Baikeno, และอื่น ๆ  |
|  อินโดนีเซีย | **อินโด**, ชวา, ซุนดา, มลายู, จีนฮกเกี้ยน, จีนกลาง, จีนฮากกา, จีนมินนาน, จีนกวางตุ้ง, อาเจะฮ์, บาตัก, Minang, Banjarese, ซาซะก์, เตตุน, Dayak, Minahasa, Toraja, บูกิส, Halmahera, Ambonese, Ceramese, Bare'e, ดัตช์, อังกฤษ, ปาปวน, และอื่น ๆ  |
|  ลาว | **ลาว**, ไทย, เวียดนาม, ม้ง, Miao, เมี้ยน, Dao, ไทใหญ่, ฝรั่งเศส, อังกฤษ และอื่น ๆ  |
|  มาเลเซีย | **มลายู**, **อังกฤษ**, จีนฮกเกี้ยน, จีนกลาง, ทมิฬ, จีนฮากกา, จีนกวางตุ้ง, จีนมินนาน, อินเดีย, ไทย, Iban, Kadazan, Banjarese, ชวา และอื่น ๆ  |
|  ฟิลิปปินส์ | **ฟิลิปีโน**, **อังกฤษ**, สเปน, อารบิก, ตากาล็อก, เซบัวโน (โบโฮล), ฮีลีไกโนน, อีโลกาโน, ฮีลีไกโนน, กาปัมปางัน, บีโคล, วาไร, ปังกาซีนัน, ชาบากาโน, อักลัน, อาซี (บันตัวนอน), Bangon, คาปิซ, อีบานัก, Itawis, Bangon, บีโคล (อัลเบย์), Bicolano (Bulan, Gubat, Irosin, Matnog, Sta Magdalena, Bulusan), Biko (Buhi), Bikol Central, Bisaya/Binisaya, Daraga/East Miraya Bikol, Oasnon/West Miraya Bikol, Bicolano (Iriga) Capiznon, เซบัวโน, Caviteño Chabacano Ternateño Chabacano, Zamboangueño Chavacano, Castellano, Abakay Chavacano, Cotabateñ Chavacano, Ermiteño Chabacano, Ilocano (Abagatan), Hiligaynon, Jama Mapun, Kapampangan, Kinaray-a, Manobo (Obo), Maranao, Pangasinan, Romlomanon (Ini), Sambal (Botolan), Sambal (Sambal), Sangil, Sinama, Surigaonon, Sorsoganon, Tayabas Tagalog, Tausug, Waray-Waray, Yakan Philippines has more than a hundred languages and dialects. |
|  สิงคโปร์ | **อังกฤษ**, **จีนกลาง**, **มลายู**, **ทมิฬ**, จีนฮกเกี้ยน, จีนแต้จิ๋ว, กวางตุ้งมาตรฐาน, จีนแคะ, จีนสำเนียงเซี่ยงไฮ้, ภาษาอินเดียอื่น ๆ , อาหรับสำเนียงต่าง ๆ, และอื่น ๆ |
|  ไทย | **ไทย**, ไทยถิ่นเหนือ, ไทยถิ่นอีสาน, ไทยถิ่นใต้, จีนแต้จิ๋ว, จีนหมิ่นหนาน, ฮักกา, กวางตุ้ง, อังกฤษ, มลายู, ลาว, เขมร, อีสาน, ไท, ลื้อ, ผู้ไทย, มอญ, พม่า, ชาวเขา, และอื่น ๆ  |
|  เวียดนาม | **เวียดนาม**, อังกฤษ, จีนหมิ่นหนาน, ฝรั่งเศส, ไทย, เขมร, mountain-area languages (มอญ–เขมร, มาลาโย-โพลีเนเซีย และ ม้ง)  |

### นคร

**จาการ์ตากรุงเทพมหานคร**นครโฮจิมินห์**ฮานอยสิงคโปร์**ย่างกุ้งซูราบายาเกซอนซิตีเมดันไฮฟอง**มะนิลา**นครดาเบาปาเล็มบัง**กัวลาลัมเปอร์**มากัซซาร์**พนมเปญ**เกิ่นเทอมัณฑะเลย์บาตัมเปอกันบารูโบโกร์ดานังบันดาร์ลัมปุงนครเซบูปาดังนครซัมบวงกาเด็นปาซาร์มาลังซามารินดาปีนังตาซิกมาลายาคากายันเดโอโรบันจาร์มาซินอีโปะฮ์บาลิกปาปันเฮเนรัลซันโตสบาโคโลด**เนปยีดอเวียงจันทน์**ญาจางเชียงใหม่ทัญฮว้าจัมบีปนตียานักclass=notpageimage| **นครที่มีประชากรมากที่สุดในเอเชียตะวันออกเฉียงใต้** (500,000+ คน)
## วัฒนธรรม

นาข้าวบานัวในประเทศฟิลิปปินส์
วัฒนธรรมในเอเชียตะวันออกเฉียงใต้มีความหลากหลายเป็นอย่างมาก บนแผ่นดินใหญ่จะมีการผสมผสานกันระหว่างวัฒนธรรมอินเดียและจีน ส่วนอินโดนีเซีย, ฟิลิปปินส์, มาเลเซีย และสิงคโปร์นั้นประกอบด้วยวัฒนธรรมอาหรับ, โปรตุเกส, สเปน, จีน, อินเดีย และวัฒนธรรมพื้นเมืองมลายู ส่วนบรูไนจะค่อนข้างแตกต่างจากประเทศอื่น เพราะได้รับอิทธิพลมากมายจากวัฒนธรรมอาหรับ

ในภูมิภาคนี้มีการทำนาข้าวมาแล้วนับพันปี เช่น นาข้าวบานัวที่เกาะลูซอน โดยนาข้าวต้องใช้ความมุมานะในการดูแลรักษาเป็นอย่างมาก และสามารถเข้ากับสภาพภูมิอากาศแบบมรสุมได้เป็นอย่างดี

บ้านยกบนเสาสูงสามารถหาได้ทั่วไปในภูมิภาคเอเชียตะวันออกเฉียงใต้ ตั้งแต่ไทยและลาว, เกาะบอร์เนียว, เกาะลูซอนในฟิลิปปินส์, ไปจนถึงปาปัวนิวกินี โดยมีเทคนิกในการสร้างไม่เหมือนกัน โดยเฉพาะในอินโดนีเซีย รวมไปถึงด้านอาวุธยุทโธปกรณ์ เช่น กริช และเครื่องดนตรี เช่น ระนาด

### อิทธิพล

วัฒนธรรมในภูมิภาคนี้ส่วนใหญ่จะได้รับอิทธิพลจากวัฒนธรรมจีนและอินเดีย โดยเวียดนามเป็นประเทศที่ได้รับอิทธิพลจีนชัดเจนที่สุด ส่วนวัฒนธรรมตะวันตกนั้นมีมากที่สุดที่ฟิลิปปินส์ โดยเฉพาะอย่างยิ่งคือมีการใช้กฎหมายแบบสเปนและอเมริกัน

ด้วยความที่จีนมีอิทธิพลต่อเวียดนามมาเป็นเวลานาน เวียดนามจึงถูกจัดอยู่ในวัฒนธรรมเอเชียตะวันออกด้วย ธรรมเนียมปฏิบัติของชาวเวียดนามมีปรัชญาเอเชียตะวันออกเป็นจำนวนมาก อีกทั้งยังได้รับอิทธิพลทางศาสนา เช่น ศาสนาพุทธ นิกายมหายาน, ลัทธิขงจื้อ และลัทธิเต๋า ซึ่งเกิดขึ้นในจีนทั้งหมด นอกจากนี้ในเวียดนามยังนิยมใช้ตะเกียบในการรับประทานอาหารเช่นเดียวกับประเทศในเอเชียตะวันออกประเทศอื่น ๆ และอาหารเวียดนามส่วนใหญ่ก็ได้รับอิทธิพลจากจีนและฝรั่งเศส

โดยทั่วไปแล้วผู้คนที่รับประทานอาหารด้วยมือจะเป็นพวกที่ได้รับอิทธิพลจากอินเดียมากกว่าจีน ซึ่งรับประทานอาหารด้วยตะเกียบและมีชาเป็นเครื่องดื่ม นอกจากนี้น้ำปลาในเอเชียตะวันออกเฉียงใต้ยังค่อนข้างมีรสชาติที่เป็นเอกลักษณ์ต่างจากภูมิภาคอื่น ๆ

### ศิลปกรรม

นาฏศิลป์หลวงของกัมพูชา (กรุงปารีส ประเทศฝรั่งเศส เมื่อปี 2010)
ศิลปกรรมของเอเชียตะวันออกเฉียงใต้แตกต่างจากภูมิภาคอื่นอย่างชัดเจน โดยส่วนใหญ่แล้วการร่ายรำในเอเชียตะวันออกเฉียงใต้มักประกอบด้วยการเคลื่อนไหวของมือและเท้าตามอารมณ์และความหมายที่ต้องการสื่อให้ผู้ชมรับรู้ ชาวเอเชียตะวันออกเฉียงใต้ส่วนใหญ่นับว่าการรำเป็นหนึ่งในวัฒนธรรมของพวกเขา โดยนาฏศิลป์หลวงของกัมพูชาเกิดขึ้นตั้งแต่ต้นคริสตศตรรษที่ 7 ก่อนจักรวรรดิขแมร์ที่ได้รับอิทธิพลจากศาสนาพราหมณ์ค่อนข้างมาก เช่น ระบำอัปสรา การเล่นหุ่นเงาเป็นอีกสิ่งหนึ่งที่มีมาอย่างยาวนานถึงกว่าร้อยปีโดยรูปแบบหนึ่งที่รู้จักกันดีคือวายังของอินโดนีเซีย เช่นเดียวกันศิลปกรรมและวรรณกรรมในเอเชียตะวันออกเฉียงใต้บางประเทศก็ได้รับอิทธิพลจากศาสนาพราหมณ์มานับร้อยปีแล้ว

ชาวไทซึ่งย้ายถิ่นฐานมาในภายหลังได้นำประเพณีจีนบางอย่างเข้ามาด้วย แต่ก็ถูกกลืนไปด้วยประเพณีเขมรและมอญ โดยสิ่งเดียวที่บ่งชี้ได้ว่าพวกเขาเคยรับศิลปกรรมจากจีนมาก่อนคือรูปแบบของวัด โดยเฉพาะหลังคาแบบเรียว

แม้จะเปลี่ยนไปนับถือศาสนาอิสลามที่ต่อต้านลักษณะศิลปกรรมต่าง ๆ แล้ว แต่อินโดนีเซียก็ยังคงเหลือสิ่งที่ได้รับอิทธิพลจากศาสนาพราหมณ์มากมายไม่ว่าจะเป็นหลักคำสอน, วัฒนธรรม, ศิลปกรรม และวรรณกรรม เช่น วายังกูลิต (หนังตะลุง) และวรรณกรรมอย่างรามายณะ ด้านส่วนที่เป็นแผ่นดินใหญ่ (ไม่รวมเวียดนาม) การรำและศิลปกรรมต่างๆที่เกี่ยวกับเทพเจ้าตามความเชื่อของฮินดู ได้ถูกรวมเข้ากับวัฒนธรรมไทย, กัมพูชา, ลาว และพม่า โดยสิ่งเหล่านี้ชี้ให้เห็นว่าศิลปกรรมโบราณเขมรและอินโดมีความเกี่ยวโยงกับการพรรณนาเรื่องราวชีวิตของเทพ นอกจากนี้ชาวเอเชียตะวันออกเฉียงใต้ยังเชื่อเรื่องราวชีวิตของเทพว่าเป็นสิ่งที่เกี่ยวกับชีวิตของพวกเขาทั้งความรื่นเริง, ลักษณะของโลก, การทำนายเรื่องราวที่ยังไม่เกิด

#### ดนตรี

เด็กชายชาวไทยตีขิม
ดนตรีพื้นบ้านในเอเชียตะวันออกเฉียงใต้แปรเปลี่ยนไปตามชาติพันธุ์และวัฒนธรรมที่แตกต่างกัน โดยแนวดนตรีที่สามารถพบเห็นได้โดยส่วนใหญ่ ได้แก่ ดนตรีคอร์ท, ดนตรีโฟล์ก, แนวดนตรีของชนกลุ่มน้อย, และดนตรีที่ได้รับอิทธิพลจากภูมิภาคอื่น

สำหรับดนตรีคอร์ทและโฟล์กนั้น ฆ้องเป็นสิ่งที่สามารถหาชมได้ทั่วไปในภูมิภาค (ยกเว้นบริเวณพื้นที่ต่ำของเวียดนาม) *กัมเมลัน* ของอินโดนีเซีย, *วงปี่พาทย์* ของไทยและกัมพูชา รวมทั้ง *Kulintang* ที่เป็นเครื่องดนตรีของทางตอนใต้ของฟิลิปปินส์, เกาะบอร์เนียว, เกาะซูลาเวซี และเกาะติมอร์ คือสามแนวดนตรีที่มีความโดดเด่นและมีอิทธิพลต่อดนตรีแนวอื่นในภูมิภาค นอกจากนี้ดนตรีแนวสตริงเป็นแนวที่ได้รับความนิยมเป็นอย่างมากในเอเชียตะวันออกเฉียงใต้

#### การเขียน

อักษรบาหลีบนใบปาล์ม
วัฒนธรรมอินเดียเป็นหนึ่งในสิ่งที่ทำให้ชนพื้นเมืองได้เรียนรู้เกี่ยวกับการเขียนมาแต่ในอดีต โดยมีรูปแบบที่ปรากฏตระกูลอักษรพราหมี เช่น อักษรบาหลีที่ปรากฏบนใบปาล์ม

การเขียนในรูปแบบนี้ถูกเผยแพร่ออกไปตั้งแต่ก่อนที่กระดาษจะเกิดขึ้นราวประมาณปีที่ 100 ในจีน โดยบนใบปาล์มแต่ละใบจะประกอบด้วยตัวอักษรหลายบรรทัดเขียนไปตามความยาวของใบ และมีการใช้เชือกเรียงไปยังใบอื่น มีการตกแต่งบริเวณที่อยู่ห่างจากจุดศูนย์กลาง ตัวอักษรของเอเชียตะวันออกเฉียงใต้ส่วนใหญ่เป็นแบบอักษรสระประกอบ จนกระทั่งเมื่อมีชาวตะวันตกเข้ามา และมีการผสมผสานอย่างกลมกลืน ไม่ใช่แค่เสียงสระเท่านั้น แต่ยังรวมถึงรูปแบบเอกสารทางการที่ไม่ใช้กระดาษด้วย ได้แก่ คัมภีร์ทองแดงชวา ซึ่งมีความทนทานมากกว่ากระดาษในสภาพภูมิอากาศแบบร้อนชื้นของเอเชียตะวันออกเฉียงใต้

## หมายเหตุ

## ดูเพิ่ม

* สมาคมประชาชาติแห่งเอเชียตะวันออกเฉียงใต้ (อาเซียน)
* การเสริมสร้างกองทัพในเอเชียตะวันออกเฉียงใต้

## อ้างอิง

### งานอ้างอิง

* Zeitoun, V.; Bourdon, E.; Latsachack, K. O.; Pierret, A.; Singthong, S.; Baills, H.; Forestier, H. (2019). "Discovery of a new open-air Hoabinhian site in Luang Prabang province (Lao PDR). Dating and technological study of the lithic assemblage". *Comptes Rendus Palevol* (ภาษาฝรั่งเศส). **18** (1): 142–157. doi:10.1016/j.crpv.2018.05.003.

## อ่านเพิ่ม

* Acharya, Amitav. *The making of Southeast Asia: International relations of a region* (Cornell UP, 2013).
* Ang, Cheng Guan. *Southeast Asia After the Cold War: A Contemporary History* (Singapore: NUS Press, 2019) online review
* Ang, Cheng Guan. *Southeast Asia's Cold War: An Interpretive History* (University of Hawaiʻi Press, 2018). online review เก็บถาวร 7 กรกฎาคม 2021 ที่ เวย์แบ็กแมชชีน
* Barwise, J. M., and Nicholas J. White. *A traveller's history of Southeast Asia* (2002) online
* Cady, John F. *Southeast Asia: its historical development* (McGraw-Hill, 1964) online
* Cady, John F. *The roots of French imperialism in Eastern Asia* (1954) online
* Coedes, George. *The Making of South East Asia* (2nd ed. U of California Press, 1983).
* Dutt, Ashok K. *Southeast Asia: A Ten Nation Region* (1996) excerpt
* Embree, Ainslie T., ed. *Encyclopedia of Asian history* (1988)
	+ vol. 1 online; vol 2 online; vol 3 online; vol 4 online
* Heidhues, Mary Somers. *Southeast Asia : a concise history* (2000) online
* Leinbach, Thomas R., and Richard Ulack. *Southeast Asia: diversity and development* (Prentice Hall, 1999) online.
* Levinson, David, and Karen Christensen, eds. *Encyclopedia of Modern Asia*. (6 vol. Charles Scribner's Sons, 2002).
* Osborne, Milton. *Region of revolt: focus on Southeast Asia* (Elsevier, 2013). online
* Osborne, Milton (2010; first published in 1979). *Southeast Asia: An Introductory History* เก็บถาวร 29 กรกฎาคม 2020 ที่ เวย์แบ็กแมชชีน Allen & Unwin. ISBN 978-1-74237-302-7 online
* Osborne, Milton. *River at risk: the Mekong and water politics of China and Southeast Asia* (Longueville Media, 2004).
* Reid, Anthony (1999). *Charting the Shape of Early Modern Southeast Asia* Silkworm Books. ISBN 978-974-7551-06-8
* Swearer, Donald K. *The Buddhist World of Southeast Asia* (2nd ed. 2010) online
* Ulack, Richard, and Gyula Pauer. *Atlas of Southeast Asia* (Macmillan, 1989) online.
* Williams, Lea E. *Southeast Asia : a history* (1976) online

## แหล่งข้อมูลอื่น

* Topography of Southeast Asia in detail (PDF) (previous version)
* Southeast Asian Archive at the University of California, Irvine ที่ archive.today (เก็บถาวร 12 ธันวาคม 2012)
* Southeast Asia Digital Library at Northern Illinois University
* "Documenting the Southeast Asian Refugee Experience", exhibit at the University of California, Irvine, Library ที่ archive.today (เก็บถาวร 25 กุมภาพันธ์ 2003)
* Southeast Asia Visions, a collection of historical travel narratives Cornell University Library Digital Collection
* Official website of the ASEAN Tourism Association เก็บถาวร 26 กันยายน 2023 ที่ เวย์แบ็กแมชชีน
* Art of Island Southeast Asia, a full text exhibition catalogue from The Metropolitan Museum of Art